Diari Oficial de la Generalitat Valenciana


Sumari del DOGV 8787, del 11-04-2020 (2020/2890)

CORRECCIÓ d'errades del Decret 43/2020, del Consell, de 3 d'abril, d'aprovació de les bases reguladores de concessió directa de subvencions a entitats locals titulars de serveis socials d'atenció primària per a fer front a l'impacte de la Covid-19.
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8787

Data del DOGV
:   11-04-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/2890


Data del document
:   09-04-2020

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Correcció d'errades

Correcció d'errades

 Descriptors 

:   * Vicepresidència i Conselleria d'Igualtat i Polítiques Inclusives
    * salut pública
    * legislació
    * cura de la salut
    * estat d'emergència
    * epidèmia
    * política sanitària
    * malaltia infecciosa
    * cura d'infermeria

CORRECCIÓ d'errades del Decret 43/2020, del Consell, de 3 d'abril, d'aprovació de les bases reguladores de concessió directa de subvencions a entitats locals titulars de serveis socials d'atenció primària per a fer front a l'impacte de la Covid-19. [2020/2890]  
Advertides errades en l'article 5 del decret de referència, publicat en el DOGV número 8783, de 7 d'abril de 2020, es publica de nou l'article esmentat, amb les correccions oportunes, que substitueix íntegrament la redacció anterior per la següent:  
  
«Article 5. Actuacions subvencionades  
Les actuacions subvencionades s'estructuren, en funció del seu finançament, de la forma següent:  
1. Prestacions bàsiques de serveis socials, que comprendran:  
1.1. el reforç de serveis de proximitat de caràcter domiciliari;  
1.2. el trasllat a l'àmbit domiciliari dels serveis de rehabilitació quan siga necessari;  
1.3. el reforç dels dispositius d'atenció a persones sense llar;  
1.4. l'adquisició de mitjans de prevenció;  
1.5. prestacions econòmiques individualitzades (PEI), que s'organitzaran de la manera següent:  
a) La prestació econòmica individualitzada podrà sol·licitar-se mensualment. Es tramitarà una sol·licitud per cada unitat de convivència. S'entendrà que la persona sol·licitant és la persona titular i la resta de les persones de la unitat familiar són beneficiàries d'aquesta.  
b) En el cas que existisca sol·licitud d'ajuda a nom de la persona sol·licitant, independentment de la seua naturalesa, registrada en els sis mesos anteriors, no haurà de sol·licitar-se documentació que ja estiga en poder de l'Administració i es tramitarà l'ajuda de manera automàtica, sempre que la persona ho requerisca d'acord amb el criteri professional de l'equip d'atenció primària de serveis socials.  
c) En el cas que no existisca la sol·licitud assenyalada en l'apartat anterior, els serveis socials d'atenció primària requeriran una declaració responsable de la situació com a únic requisit per a la tramitació de la prestació, sense perjudici de la posterior justificació. L'ajuda tindrà una dotació de 200,00 €, que s'incrementarà en 50,00 € per cada membre de la unitat de convivència. La prestació s'abonarà mitjançant transferència bancària, en efectiu o targeta de pagament per a consumir productes de necessitat bàsica.  
d) La justificació d'aquestes ajudes es realitzarà, preferentment, de manera telemàtica i aportarà la persona titular els rebuts o factures de compra o de subministraments.  
e) Per a la renovació de l'ajuda serà necessària l'aportació documental d'aquests rebuts i factures i el transcurs del termini estipulat.  
1.6. Les entitats locals a les quals se'ls concedeix la subvenció per a gestionar programes d'intervenció en barris inclusius hauran de contractar quatre persones tècniques d'intervenció durant sis mesos.  
2. Prestacions destinades a garantir el dret bàsic d'alimentació de xiquets i xiquetes en situació de vulnerabilitat  
Aquestes prestacions econòmiques individualitzades (PEI) d'infància s'organitzaran de la següent manera:  
a) La prestació econòmica individualitzada d'infància podrà sol·licitar-se mensualment. Es tramitarà una sol·licitud per cada unitat de convivència. S'entendrà que la persona sol·licitant ho fa en representació de les persones menors d'edat de la unitat de convivència que són les seues beneficiàries.  
b) La prestació econòmica serà de 4,00 € diaris per cada xiquet o xiqueta o adolescent integrants de la mateixa unitat familiar. La quantia s'abonarà mitjançant transferència bancària, en efectiu o targeta de pagament per a consumir productes de necessitat bàsica. Seran beneficiàries les famílies amb alumnat menor de díhuit anys sempre que la família ho requerisca d'acord amb el criteri professional de l'equip d'atenció primària de serveis socials. Es restaran de l'import les quanties percebudes en espècie o diners corresponents a la compensació econòmica pel tancament de menjadors escolars, abonades per la conselleria amb competències en educació.  
c) En el cas que existisca sol·licitud d'ajuda de la persona sol·licitant, independentment de la seua naturalesa, registrada d'entrada en els sis mesos anteriors, no haurà de sol·licitar-se documentació que ja estiga en poder de l'Administració i es tramitarà l'ajuda de manera automàtica.  
  
d) En el cas que no existisca la sol·licitud assenyalada en l'apartat anterior, els serveis socials d'atenció primària requeriran una declaració responsable de la situació com a únic requisit per a la tramitació de la prestació, sense perjudici de la posterior justificació.  
e) La justificació d'aquestes ajudes es realitzarà, preferentment, de manera telemàtica aportant els rebuts de compra.  
f) Per a la renovació de l'ajuda serà necessària l'aportació documental d'aquests rebuts i el transcurs del termini estipulat.»  
  
València, 9 d'abril de 2020  
  
El president de la Generalitat,  
XIMO PUIG I FERRER  
  
La vicepresidenta del Consell   
i consellera d'Igualtat i Polítiques Inclusives,  
MÓNICA OLTRA JARQUE